"释名"曰:弓,穹也.张之穹隆然也.其末曰箫,言箫邪也.又谓之弭,以骨为之,滑弭弭也.中央曰弣.孚主切.一作拊.弣,抚也.所抚持也.箫跗之间曰渊.渊,宛也.言宛曲也.
又曰:角角耑,音端.兽状似豕,角善为弓,出胡尸国.一曰出休尸国.
"山海经"曰:少皞生般,始为弓矢.郭璞注曰:般音斑,世本云:牟夷作矢,挥作弓.弓矢一器,作者两人,于义有疑.此言般作之,是也.帝后赐羿彤弓素矰,以扶下国.以射除患,扶助下国也.
孙卿子曰:倕作弓.
"尔雅"曰:弓有缘者谓之弓,郭璞注曰:即今宛转弓也.无缘者谓之弭.今之弓角也.以金者谓之铣,以蜃者谓之珧,音遥.以玉者谓之圭.用金蚌玉饰弓两头,因以为名也.
又曰:公用射隼于高墉之上,获之无不利.
又曰:先张之弧.
"尚书"曰:和之弓在东房.孔安国注曰:和,古之弓人.
又曰:平王锡晋文侯彤弓一,彤矢百,玈音卢.弓一,玈矢千.
又曰:备乃弓矢.
"诗"曰:彤弓,天子赐有功诸侯也.彤弓弨兮,受言藏之.弨,弛也.
又曰:骍骍角弓,翩其反矣.骍骍,调利也.
又曰:四牡翼翼,象弭鱼腹.郑玄注:象弭,弓反未别者,以象骨为之,以助御者.别,必袂切.
又曰:凡遗人弓者,张弓尚箸,弛弓尚角.弓有往来,体皆欲其下曲𬯎然.左手执箫,右手承拊,箫,弭头也.尊卑垂帨.帨,佩巾也.磬折则佩巾垂授之仪,尊卑一也.
又曰:武王克商后,干戈弓矢包之以虎皮.
"周礼"曰:司弓矢:掌六弓四弩八矢之法,辨其名物,而掌其守藏与其出入.仲春献弓弩,仲秋献矢箙.弓弩成于和,矢箙成于坚也.箙,盛矢器也,以兽皮为之.及其颁之,王弓,弧弓,以授射甲革,椹音砧.质者;夹弓,庾弓,以受射犴音岸,又俄寒切.侯鸟兽者;唐弓,大弓,以授学射者及使者,劳者.王,弧,夹,庾,唐,大兵者,弓异体之名.往体寡,来体多曰王,弧,往体多,来体寡曰夹,庾.天子之弓,合九而成规;诸侯,合七而成规;大夫,合五而成规;士,合三而成规.句者,谓之弊弓.凡祭祀,共射牲之弓矢.射牲者,示亲杀也."国语"曰:郊之事,天子必自射其牲.泽,共射椹质之弓矢.郑司农云:泽,泽宫也.所以习射选士之处也."射义"曰:天子将至,必先习射于泽者,所以择士也.大射,燕射,共弓矢如数.
又曰:庭氏:掌射国中之妖鸟.马融传曰:国中妖鸟,枭鸡,恶声之鸟也.若不见其鸟兽,则以救日之弓与救月之矢夜射之.兽虎狼口鸣也,救日食则伐鼓,北面射太阴.救月蚀则伐鼓,南面射太阳,以此弓矢射之.若其神也,则以太阴之弓与枉矢射之.枉,矢名也.
又曰:弓长八尺谓之庇轵,五尺谓之庇轮,四尺谓之庇车尔.轵,毂木也.
又曰:弓人为弓,取六材必以其时.六材既聚,巧者和之.干也者,以为远也;角也者,以为疾也;筋也者,以为深也;胶也者,以为和也;丝也者,以为固也;漆也者,以为受霜露也.六材之力,相得而足.凡取干之道:七柘为上,檍音亿.次之,檿桑次之,山桑也.橘次之,木瓜次之,荆次之,竹为下.凡相干欲赤黑而阳声,赤黑则响心,阴声则远根.阳犹清也.凡柝干射远者用势,射深者用直.凡为弓,冬析干而春液角,夏治筋,秋合材,冬定体.为弓长六尺有六寸,谓之上制,上士服之;弓长六尺有三寸,谓之中制,中士服之;弓长六尺,谓之下制,下士服之.人各以其形貌大小用此弓也.
又曰:弓力有三均,谓之九和.安弓危矢,危弓安矢.
"左传"曰:王赐晋文公彤弓一,彤矢百;玈弓十,玈矢千.
又曰:楚子享公于新台,使长鬛者好以大屈.宴好之赐也.大屈,弓名.
又曰:舟坚射陈武子中手,舟坚,季氏臣也.失弓而骂.武子骂也.
又曰:周公相王室以尹天下,于周为睦.分鲁公以大路大旗,夏后氏之璜,封父之繁弱,封父,古之诸侯也.繁弱,大弓名也.封之于少昊之墟.
又曰:鲁伐齐,士皆坐列.颜高之弓六钧,皆分取传而观之.颜高,鲁人也.三十斤为钧,六钧,一百八十斤也.故异之.
又曰:子荡以弓梏华弱于朝.
又曰:扬虎税甲如公宫,取宝玉大弓以出.
又曰:齐景公田于沛,招虞人以弓,不进.公欲执之,辞曰:"旌以招大夫,弓以招士,皮冠以招虞人.臣不见皮冠,故不敢进."
又曰:晋楚战于鄢陵.郄至三遇楚子之卒,见楚子必下免胄而趋风.楚子使工尹襄问之以弓.杜预注曰:问,遗之也.
又曰:楚灵王次于干谿,左尹子革夕,王与之语曰:"昔我先王熊绎,僻在荆山,惟是桃弧棘矢,以供御王事."
"左传"曰:左执鞭弭.弭者,弓之别名,谓以象牙为弓.今西方有以犀角及鹿角为弓者.
"史记"曰:上迎宝鼎于中山,有路弓乘矢集获坛下.
又曰:黄帝骑龙上天,小臣不得上,悉持龙髯,髯拔堕,堕黄帝之弓.百姓望帝抱其弓而号.后世因名其弓为乌号.
又曰:汉高祖擒韩信,信曰:"高鸟尽,良弓藏;敌国灭,谋臣亡.天下已定,我固当烹."
又曰:子贡说越王以兵从吴伐齐,越王乃使以秦屈卢之弓,步光之剑以贺.
"续汉书"曰:鲜卑亦东胡之支也,禽兽异于中国者有野马,原羊,角端牛.以角为弓,世谓之角端弓者也.
"东观汉记"曰:祭肜为辽东太守.至则厉兵马,远斥候.肜有勇力,能贯三百斤弓.
又曰:盖延字巨卿,渔阳要阳人,以气势闻.身长八尺,弯弓三百斤.
谢承"后汉书"曰:朱穆为尚书,岁初百官朝贺,有虎贲当阶置弓于地,谓群僚曰:"此天子弓,谁敢干越?"百僚皆避之.穆呵之曰:"天子之弓当戴之于首上,何敢置地?大不敬."即收虎贲付狱治罪,皆肃然服之.
张璠"汉记"曰:陈球为零陵太守,州兵朱盖等反,与桂阳贼胡简数万人转攻零陵.球城守,弦大木为弓,羽矛为矢,引机发之,远射十余步,斩朱盖等.
"魏志"曰:句骊别种居小水,因名小水貊.出好弓,所谓貊弓也.挹娄弓长四尺,力如弩;弓用楛,长尺八寸;青石为镞.古肃慎国也.
"魏要略"曰:北方有橐离之国,其王侍婢有身.王欲杀之.婢云:"有气如鸡子来下我,故有身."后生子,王捐之于溷中,猪以喙嘘之;徙马闲,马以气嘘之.王疑以为太子,令其母收畜之,名曰东明.常令牧马.东明善射,王怒,夺其国,杀之.东明走,南至奄水,以弓击水,鱼鳖浮为桥,东明得渡.鱼鳖解散,追兵不得渡.东明因都王夫余之地.
"晋中兴书"曰:符健凶暴,露刃张弓,推钳锯凿,杀人之具备置左右.
"晋令"曰:弓弩士习射者给竹弓,角弓,皆二人一张.
沈约"宋书"曰:萧思话为梁州,太祖赐以弓琴,手敕曰:"丈人顷何所作,事务之暇,故以琴书为娱耳.并往桑弓一张,材理乃快,先所常用,既久废射,又多病,略当不能制之,便成老公,令人叹息.良材美器,宜在尽用之地,丈人真无所与让也.
"梁书"曰:羊侃膂力绝人,所用弓至二十石.马上用六石弓.
"三国典略"曰:齐綦连猛有勇力.梁使来聘,有武艺人求欲相角.猛带两鞬,左右驰射,并取四弓叠而挽之,梁人嗟服.
"后魏书"曰:傅融性豪爽,有三子灵庆,灵根,灵越,并有才力.融以此自负,谓足为一时之雄.尝谓人曰:"吾昨夜梦有一骏马,无堪乘者.人曰何由得人乘之?有一人曰:惟有傅灵庆堪乘此马.又有一弓亦无人堪引,有一人曰:惟有傅灵根可以弯此弓.又有数纸文书,人皆读不能解此文.有一人曰:惟有傅灵越可以解之."融意谓其三子文武才干堪以驾驭当世.常密谓乡人曰:"汝闻之不?融之子有三灵,此图谶之文也."好事者然之.故豪勇之士多相归附.
"唐书"曰:太宗谓萧瑀曰:"朕少好弓矢,自为能尽其妙.近得良弓十数,以示弓工,乃曰:'非良材也.'朕问其故,工曰:'木心不正,脉理皆斜,弓虽刚劲,而遣箭不直,非良弓也.朕始悟焉.'朕以弧矢定四方,使弓多矣,有天下之日,浅得为治之意,固未及于弓.弓犹失之,何况于治乎."自是遂延耆老问之政术,京官五品已上更宿中书内省,上每延与语,询访外事,务知百姓疾苦,政教之得失焉.
"家语"曰:楚共王出游,亡其乌嗥之弓.鸟嗥,良弓名也.左右请求之,王曰:"止也,楚人失弓,楚人得之,又何求焉."孔子闻之曰:"惜乎其不大也.宜曰:人遗弓,人得之而已.何必楚也."国语"曰:周宣王时,有童谣"檿弧,箕音期.服,实亡周国".有夫妇鬻是器者,王执而戮之.乃奔褒,贾逵注曰:箕,木名,服,矢筒.得弃女子于野而养之,是为褒姒.卒以衰周.
又曰:鄢之战,郄至三逐王卒.王使工尹襄问之以弓.郄至甲胄而见客,免胄而听命.
"战国策"曰:楚人有好以弱弓微缴加归雁之上者.顷襄王闻,召而问之.对曰:"见六双,王何以不圣人为弓,以勇士为缴,时张而射之?此六双者,可得而囊载也."
"越绝书"曰:麻林山勾践欲伐吴.种麻为弓弦,使齐人守之.
"典略"曰:苏秦说韩宣王曰:"今韩地方九百里,带甲数十万,强弓劲弩皆射六百步之外."
刘向"说苑"曰:齐攻鲁,子贡见哀公谓求救于吴.公曰:"奚先君宝之用?"子贡曰:"使吾宝而与我师,是不可恃也."于是以杨干麻筋之弓六往.
"江表传"曰:高句丽王遣使贡孙权角弓.
吴时"外国传"曰:扶南之先,女人为主,名柳叶.有模趺国人,字混慎,好事神,一心不懈,神感至意.夜梦人赐神弓一张,教载贾人舶入海.混慎晨入庙,于神树下得弓,便载大船入海.神回风令至扶南,柳叶欲劫取之,混慎举神弓而射焉.贯船通度,柳叶惧伏.混慎因至扶南.
"邺中记"曰:石虎女骑皆手持雌黄宛转角弓.
"遁甲开山图"曰:河东有独头山,多青檀,可以为良弓.
"括地图"曰:神弓在南山石泥渚中.
"三礼图"曰:彤弓天子所用,玈弓卿以下所用也.
崔豹"舆服注"曰:两汉京兆河南尹及执金吾同隶校尉,皆使人导引传呼,行者止,坐者起,四人持角弓,走者射之.有乘高窥者亦射之.晋魏设弓而不用焉.
"古史考"曰:乌号柘树枝长而乌集,将飞枝弹鸟,乌乃号呼.以柘为弓,因名曰乌号.
"风俗通"曰:乌号弓者,柘桑之枝.枝条畅茂,鸟登其上,垂下着地,乌适遍去,从后拔杀取以为弓,因名乌号耳.
沈怀远"南越志"曰:宋昌县有棘竹,长十寻,俚人取以为弓.
又曰:沙麻竹人削以为弓,弓似弩,淮南所谓浮子弩也.
"南州异物志"曰:乌浒国有弧竹,皮厚寸余,破以作弓,长四尺,名曰弧弓.
"博物志"曰:徐偃王既治其国,仁义着闻.欲舟行上国,乃通沟陈蔡之间.得朱弓矢,以已得天瑞,遂因名为号,自称徐偃王.
"列女传"曰:晋平公使工人为弓,三年乃成.射不穿一扎,公怒,将杀工.其妻,繁人之女也.见公曰:"妾之夫造此弓,亦劳矣.干生太山之阿,一日三睹阴,三睹阳,傅以燕牛之角,缠以荆麋之筋,糊以河鱼之胶,此四者,天下选也,而不穿一孔,是君不能射也,而反欲杀妾之夫,不亦谬乎.妾闻射之道,左手如拒,右手如附枝,右手发之,左手不知,此射之道也."公以其言为仪而穿七孔.弓工立得出,赐金三镒.綦毋遽注曰:繁人,官名.孔,铠孔也.燕角善楚筋纫河胶粘也.
"管公明别传"曰:信都令家中妇女尽惊更牙疾病,使公明为占之卦.成语曰:"君北室床西头当有两死男人,一鬼持矛,一鬼持弓箭.头在壁中,脚在壁外.持矛者主刺头,故头重痛,不得举;持弓箭者主射胸腹,故心中悬痛,不得饮食.昼则浮游,夜还病人,故惊恐.若徙其尸柩,便皆丁强."于是令归室中,果得两楸棺,中有角弓及数箭,物已久远,木消烂.徙骸理之,合家皆愈.
"洞林"曰:曲阿令赵元瞻儿字虎舒,从吾学卜.自求著作卦,见吾有盛艾小陵龟,欲得之.不与,语之曰:"当作卦相为致此物,令自来."复数日,果有一龟入厩.虎舒后见吾言:"偶有一物试可占之,若得,当再拜输一好角弓."即便作卦,曰:"案卦之是为龟."虎舒奉弓起,再拜.
"列子"曰:纪昌学射于飞卫.飞卫曰:"尔先学不瞚而后能.又使学视小如大.纪昌牦悬虱于牖,南面而望之.三年之后如轮,睹物皆丘山也.乃以燕角之弧,朔蓬之干射之,贯虱之心而悬不绝.
"孟子"曰:不仁不智,无礼无义,人役也.人役而耻为役,犹弓人而耻为弓.
"孔丛子"曰:楚王张繁弱之弓,载忘归之矢,射蛟兕于云梦.
又曰:天子雕弓,诸侯彤弓,大夫黑弓,礼也.
"鲁连子"曰:楚王成章华台酌诸侯酒.鲁君先至,楚王悦之,与大曲之弓.
"阙子"曰:宋景公谓弓人曰:"为弓亦迟矣."对曰:"臣不得见公矣."公曰:"何也?""臣之精尽于弓矣."献弓而归,三日而死.公张弓登虎圈之台,东面而射,矢逾西霜之山,集彭城之东,其余力逸劲,饮羽于石梁.夫尽精于一弓而身为夭死,况治天下,奈何其独也.
"尸子"曰:鸿鹤在上,捍弓鞟同彏弩待之.若发若否,问二五弗知,非二五难计也.欲鸿之心乱也.
又曰:农夫得彤弓以驱鸟,南成得衮衣以负薪,犹世人得仙丹而不贵.
"淮南子"曰:射者捍乌号之弓,弯綦卫之箭.杆,张也,弯,引也.綦,美箭所出地名也.卫,羽也.乌号,柘桑,其材坚劲,乌跱其上,及飞至枝,必挠下劲而复起摷乌随之,乌不敢飞,号呼其上,伐其材以为弓,因曰乌号之弓也.一说黄帝铸鼎钟于湖,得遒而仙,乘龙上天,其臣援弓射龙,欲下黄帝,不能也.乌,于也.号,呼也.于是抱弓而号也.自以名其弓为乌号之弓也.重之羿逢蒙子之巧以要飞鸟,犹不能与罗者竞多,羿,古诸侯有穷之君也.逢蒙,羿弟子.皆攻射而百发百中,故曰之巧.要,取竞逐也.何则?以所持之小也.
又曰:淇卫箘路箘路,箭竹也.出于淇地.卫,箭羽也.饰以银,虽有薄缟,然独犹不能穿也.若假之筋角之力,弓弩之势,则贯兕甲而经于革楯矣.
又曰:典张,弓名也.一名彷徨弓.
又曰:宛转弓,今之弭弓是也.
"吕氏春秋"曰:齐宣王好射,说人之谓已能用强弓也.其尝所用弓不过三石,以示左右,左右皆试引之,中间而止,至于一半而止.皆曰:"此不下九石,非王孰能用是."宣王所用不过三石,而终身自以为用九石,岂不悲哉.非直士其孰能不阿主.故乱国之主,患存乎用三石为九石.
又曰:万人操弓共射一招,招无不中.招,谓的也.
杜夷"函求"曰:弓折由射者之数,剑缺因用之者多.
"新序"曰:楚熊渠子夜行,见寝石,阙弓射之,灭矢饮羽.下视知石也.却复射之,矢摧无迹.
谯子"法训"曰:善耕者足以谨地,待时而动;善射者调弓定准,见可而发.君子善养,其人足用.
"楚辞"曰:带长剑兮挟秦弓.言死带剑,弓,示不舍武也.
唐太宗"咏弓诗"曰:上弦明月半,激箭流星远.落雁带书惊,啼猿映枝转.
后梁宣帝"咏弓诗"曰:虞人招不进,繁氏久弥工.已悲轩主迹,复挹楚王风.
杨师道"奉和咏弓诗"曰:霜重麟胶劲,风高月影圆.乌飞随帝辇,雁落逐鸣弦.
齐王融"谢武陵王赐弓启"曰:殿下摛藻蕙楼,畅艺兰苑,敷积玉于风筵,叠连珠于月的.兔园掩秀,邺水惭奇.融揖让未工,滥陪升饮之赏;操弧反正,谬奉招贤之赐.文韬镂景,逸干稍云,玩溢百龄,佩流千载.
晋嵇合"木弓铭"曰:乌号之朴,丰条足理.弦弧走栝,截飞骇止.射隼高墙,出必有拟,既用御武,亦以招士.
李尤"良弓铭"曰:弓矢之作,爰自曩时.乡射载礼,招命在诗.妙称颜高,巧发由基.不争之美,亦以办仪.